牟敦芾

牟敦芾係台灣電影導演。佢喺山東出世，細個跟老豆老母移居台灣。1977年之後，佢因為導演嘅電影俾台灣政府禁止上畫，轉去香港發展。

生平 
牟敦芾喺國立藝術專科學校影劇科研習電影。1969年，喺台灣執導兩部小型製作《不敢跟你講》及《跑道終點》，大受好評，但兩齣都俾台灣政府禁映，原因係題材太敏感。1973年，牟開始到歐洲同中美洲等地流浪咗四五年，以教中文為生，亦試過喺玻利維亞拍攝電影。

1977年，牟去香港，簽約邵氏公司，成為基本導演。首作執導短片《鎗》，收入《姦魔》呢套戲，成為《香港奇案》系列其中一集。公映票房只屬一般，但邵氏對佢嫺熟嘅導演手法甚為滿意。跟手佢繼續喺邵氏公司開拍幾齣犯罪片，包括《撈過界》，以及引起社會大眾議論紛紛嘅《打蛇》。喺《打蛇》呢齣戲，牟揀咗一個尖銳嘅社會題材，當年大陸偷渡客俾人「打蛇」嘅黑幕，完全冇保留噉渲染戲劇衝突、性、暴力同火爆場面，正面挑戰香港嘅電影檢查制度。

1980年代初，牟返中國大陸拍戲。1983年，佢到四川執導由夏夢監製嘅功夫片《自古英雄出少年》。1988年，佢以抗日戰爭時期，日軍731細菌部隊攞中國平民做生化武器實驗嘅暴行作題材，幫銀都機構執導《黑太陽731》，再次展現佢對犯罪心理、視覺暴力、官能刺激情有獨鍾。幾年之後，佢再以中日戰爭慘痛嘅另一事件作背景，拍攝《黑太陽南京大屠殺》，再度控訴日軍侵華暴行。1995年，佢同李華月夾份導演成人電影《血戀》之後，淡出影壇，移民美國。

2019年5月25日牟喺美國費城去世。

個人生活 
牟敦芾同臺灣演員胡茵夢有過婚約，但結唔成。無耐同顧植拍拖結婚顧植係醫學教授，阿爺係中華民國外交官顧維鈞，阿嫲係唐寶玥，太公係政治人唐紹儀。

電影作品

導演 
1969年：《不敢跟你講》
1970年：《跑道終點》
1977年：《紅樓春夢》
1977年：《香港奇案之五姦魔》
1978年：《剪刀石頭布》
1978年：《撈過界》
1980年：《碟仙》
1980年：《連城訣》
1980年：《打蛇》
1981年：《大大小小一家春》
1983年：《自古英雄出少年》
1988年：《黑太陽731》
1995年：《黑太陽南京大屠殺》
1995年：《血戀》

演員 
1966年：《上山》

香港電影導演大全 - 牟敦芾

敦芾
山東人
臺灣導演
香港導演